b"\n_START_ARTICLE_\nCan Serrafoss\xc3\xa0\n_START_SECTION_\nDescripci\xc3\xb3\n_START_PARAGRAPH_\nMasia de planta rectangular, de quatre crugies, amb edificacions annexes, propera al tipus II-2 (classificaci\xc3\xb3 Dan\xc3\xa8s i Torras). L'edifici principal t\xc3\xa9 planta baixa, un pis i golfes, amb teulada a doble vessant amb r\xc3\xa0fec de peces cer\xc3\xa0miques. A la fa\xc3\xa7ana principal hi ha una porta adovellada de mig punt de pedra sorrenca i, al seu damunt, hi ha una finestra amb muntants i llinda de pedra sorrenca treballada. A la fa\xc3\xa7ana hi ha altres obertures, de forma rectangular, d'\xc3\xa8poques m\xc3\xa9s recents. A les golfes, probablement constru\xc3\xafdes al segle XIX, hi ha tres finestres amb arc de mig punt. Les dues del costat dret s\xc3\xb3n fetes de ma\xc3\xb3 mass\xc3\xads i s\xc3\xb3n, possiblement, del segle XIX. La del costat dret \xc3\xa9s de la intervenci\xc3\xb3 de 1942-1944. A la part anterior de l'immoble hi ha un pati o barri amb una tanca i diverses edificacions (masoveria, estables, etc). S'accedeix al recinte per un portal fet amb f\xc3\xa0brica de ma\xc3\xa7oneria i de ma\xc3\xb3 mass\xc3\xads, del segle XIX.\n_START_SECTION_\nHist\xc3\xb2ria\n_START_PARAGRAPH_\nLa masia que d\xc3\xb3na nom al barri s\xe2\x80\x99anomenava aleshores Mas de la Ruvira. El llinatge dels Serrafoss\xc3\xa0 s\xe2\x80\x99inicia l\xe2\x80\x99any 1576 quan la Montserrat Foss\xc3\xa0 es casa amb el Jaume Serra del Mol\xc3\xad (una masia pr\xc3\xb2xima a la vil.la). Els terrenys van pert\xc3\xa0nyer a la fam\xc3\xadlia durant 4 segles. La zona es va convertir en urbanitzable al 1972 tot i que la masia es conserva i mant\xc3\xa9 la seva tasca agr\xc3\xadcola._NEWLINE_A mitjans dels anys 1970 els propietaris de la masia venen bona part dels terrenys. Molt abans, per\xc3\xb2, s\xe2\x80\x99havien comen\xc3\xa7ant a construir habitatges unifamiliars amb jard\xc3\xad que s\xc3\xb3n, majorit\xc3\xa0riament, segones resid\xc3\xa8ncies de barcelonins."